"זה אירוני שדווקא בישראל, הנודעת כמדינה חדשנית, אנחנו לא מורשים להפעיל את שירותי התחבורה השיתופית של אובר", כך אמר היום (ד') ג'מבו פלניאפן, האחראי על מזרח אירופה, המזרח התיכון ואפריקה באובר, בכנס הרצליה השנתי. פליאפן התייחס להתנגדות של המדינה, בהובלת שר התחבורה ישראל כ"ץ, לפתיחת השוק לחברה, שמאפשרת לנהגים פרטיים ברחבי העולם להסיע נוסעים בתשלום. "קיימנו דיונים עם הרשויות בארץ, אבל עוד לא מצאנו שיתוף פעולה מצדם". לדבריו, די ב-3,000 מכוניות של אובר על מנת להוריד מהכבישים 37 אלף מכוניות פרטיות. "ברוב המכוניות הנעות כיום על הכביש תמצאו רק בן אדם אחד", ציין.

השר כ"ץ מתנגד לכניסת אובר מחשש לפגיעה בפרנסת נהגי המוניות, אבל מעודד פיתוח וחדירה של מכוניות אוטונומיות לישראל, שבלאו הכי מיועדות להחליף את נהגי המוניות בתוך עשור או שניים. תחת הכותרת של "מהפכת הניידות ועתיד התחבורה", עסק הפאנל בהנחיית איתן אבריאל, ממייסדי TheMarker, גם בחזון המכונית ללא נהג.

עברו לתצוגת גלריה בעז צפריר, מנכ"ל רכבת ישראל צילום: אוליביה פיטוסי

"לפנינו עוד דרך ארוכה עד שייסעו על הכבישים מכוניות אוטונומיות לחלוטין, ללא הגה ודוושות. אבל נראה בקרוב ניסיונות מוגבלים של מכוניות ללא נהג במרכזי ערים, שיעצבו את הדור הבא של הטכנולוגיה", אמר גיל גולן, מנכ"ל ג'נרל מוטורס בישראל. לדבריו, חברות טכנולוגיה כדוגמת גוגל, שעוסקות בפיתוחי רכב אוטונומי, לא יוכלו להחליף את יצרניות הרכב הוותיקות, אלא להתפתח במקביל. "אני אופטימי, שכן רכב אוטונומי הוא לא רק תוכנה וייצורו דורש ניסיון בתעשיית הרכב".

גולן התייחס גם לנושא תחליפי הדלקים והציג תחזית לפיה מכירות המכוניות ההיברידיות יצנחו בשנים הבאות, תוך מעבר לכלי רכב חשמליים לחלוטין. "הייבריד זו טכנולוגיה לא היגיונית, כי היא מצריכה ברכב גם מנוע בערה רגיל וגם הנעה חשמלית. המכוניות החשמליות הטהורות הופכות יעילות יותר ויותר, טסלה למשל נעשית מאד מתוחכמת. גם אנחנו בג'נרל מוטורס נשיק תוך שנה מכונית חשמלית בארצות הברית במחיר של 30 אלף דולר, עם מהירות מרבית של למעלה מ-200 קמ"ש ותצורה משפחתית בעלת חמישה מושבים".

אודי אדירי, בכיר באגף התקציבים במשרד האוצר, התייחס לצורך בהשקעות עתק בתחבורה ציבורית בישראל: "בשנים הקרובות נשים כל שקל שאפשר בתחבורה הציבורית. כדי לממש את הפרויקטים המתוכננים יש צורך להשקיע אלפי מיליארדים של שקלים. כדי להצליח בכך נעשה פרויקטים בשיטת PPP, כלומר, בשיתוף עם גופים פרטיים".

עברו לתצוגת גלריה אודי אדירי, בכיר באגף התקציבים במשרד האוצר צילום: עופר וקנין

אדירי התייחס גם לתגליות הגז מול חופי ישראל ולהזדמנות התחבורתית שהן טומנות בחובן. "הסבת תחבורה להנעה בגז היא אתגר. אנו מתכוונים להתמקד בזה בשנה הקרובה. אני מעריך כי בתוך עשור רוב האוטובוסים בארץ, והרבה מן המשאיות, יפעלו על גז. הבעיות בתחום הן תשתיות, תחנות דלק והביקוש בשוק. אנחנו ניצור תמריצים להכנסת גז לתחנות דלק, עוד לפני שיש מאסה גדולה של כלים מתאימים על הכביש, אחרת ניתקע בסוגיית הביצה והתרנגולת, שכן איש לא ירכוש כלי רכב ללא אפשרות לתדלק אותם".

בעז צפריר, מנכ"ל רכבת ישראל, השתתף בפאנל ואמר: "כמו המכוניות, גם הרכבות בארץ ייהפכו אוטונומיות. עם מערכות האיתות המתקדמות שיוטמעו בקרוב ברכבת, אנחנו נוכל לשלוט בכל תנועת הרכבות בזמן אמת ממרכז הבקרה שלנו בחיפה, כולל האצות, האטות וכו'. למעשה, הנהג יישאר בתוך הקטר רק לצורך יתר בטיחות".

צפריר הזכיר כי בשנת 2018 תפעל בישראל הרכבת החשמלית הראשונה, שתאפשר נסיעה מהירה מתל אביב לירושלים תוך 28 דקות.

יוסי דסקל, מנכ"ל בומברדייה ישראל, ספקית הרכבות הגדולה בישראל, המחיש את הפוטנציאל הבלתי ממומש של התחבורה הציבורית בארץ: "במדינות מתקדמות בעולם, כ-70 אחוז מהנסיעות בערים מתבצעות בתחבורה ציבורית – ו-30 אחוז במכוניות פרטיות. בישראל, היחס הוא הפוך לחלוטין". עם זאת, דסקל שומר על אופטימיות: "המהפך עוד יבוא. התחבורה הציבורית תחליף את המכוניות באיזורים העירוניים. בעוד עשור, המכוניות יהיו כמו מצלמות "קודאק" – מוצר נוסטלגי שטוב בעיקר לסרטים. רכבות בתוך הערים יאפשרו נסיעה מהירה, ללא פקקים או סכנה של תאונות דרכים".

ניר ארז, מנכ"ל אפליקציית התחבורה הציבורית Moovit (מוביט) ואחד ממייסדיה, אמר: "יש בעולם מיליארד מכוניות ו-8 מיליארד בני אדם, כלומר, רובה הגדול של האוכלוסייה בעולם אינה מתניידת ברכב פרטי. בתוך 5-10 שנים נראה תמהיל של שיתוף כלי רכב ומכוניות אוטונומיות. אנשים יוכלו לבחור בין כמה אמצעים להגיע ממקום למקום".

ג'רי סנדרס, מנכ"ל ויו"ר סקייטרן (SkyTran), העוסקת ברכבות עיליות מבוססות אנרגיה מגנטית, השתתף בפאנל וביקש לסתור את טענות הדוברים האחרים: "מכוניות אוטונומיות רק ייצרו בלגאן בדרכים ולא יפחיתו את הפקקים, שכן הן יאפשרו לכל ה'סבתות', שלא נוהגות כיום, להעלות מכוניות על הכביש. לגבי חברות שיתוף נסיעות כמו אובר – אלה רק גורמות למכוניות להימצא על הכביש לשעות ארוכות יותר"

"הפתרון של סקייטרן", הוסיף סנדרס, "עובד על אנרגיה מגנטית, ללא חיכוך, רק צריך לתת לקרונות דחיפה קלה כמו בהוקי שולחן וזה מספיק כדי לשנע אותם. הרכבות שלנו יכולות לעבוד גם בתוך מבנים גדולים, או מעליהם, כרכבות תלויות ברחובות".